भाजपा के अगुवाई वाला एनडीए गठबंधन के खिलाफ राष्ट्रीय स्तर प महागठबंधन बनावे के प्रयास करत विपक्षी दल के गिरिराज सिंह ओसामा बिन लादेन के समर्थक करार देले। गिरिराज सिंह के इ बयान भाजपा के स्टार प्रवक्ता संबित पात्रा के बयान के बाद आईल बा।
सोमवार के एगो ट्वीट क गिरिराज सिंह कहले, “माओवादी, जातिवादी, सामन्तवादी आ ओसामावादी – सभ राष्ट्रवादी गठबंधन (एनडीए) के ख़िलाफ़ एकजुट हो गइल बाड़े। लेकिन एनडीए विकास के गंगा में बहत नियत गति से 2019 के पड़ाव पार क लिही।”
उपचुनाव में एकजुट विपक्ष के हाथे मिलल हार से भाजपा के तिलमिलाहट साफ देखाई देता। कुछ समय पहिले तक विपक्षी एकता अवुरी महागठबंधन के खारिज करेवाली भाजपा अब लागता कि ए एकता से डेरा गइल बिया।
गिरिराज सिंह से पहिले भाजपा के राष्ट्रीय प्रवक्ता संबित पात्रा एगो ट्वीट क बतवले कि एकजुट विपक्ष अवुरी 26/11 हमला के मास्टरमाइंड हाफिज़ सईद कईसे नरेंद्र मोदी के दोबारा प्रधानमंत्री बने से रोके के प्रयास करता।
पात्रा ट्वीट में कहले, “महागठबंधन के अलावे दोसरो लोग बा जवन कि नरेंद्र मोदी के 2019 में प्रधानमंत्री नईखे बने दिहल चाहत। विपक्ष के अलावे दोसरो लोग ज़ोर-शोर से प्रयास करता। हाफ़िज़ सईद खुलेआम कहता कि उ नरेंद्र मोदी के खून बहाई।”
भाजपा प्रवक्ता के ए ट्वीट के मतलब विपक्ष के हाफिज़ सईद से तुलना मानल गइल अवुरी विपक्ष एकरा के मुद्दा बनावे के प्रयास कईलस। बवाल के बढ़त देख संबित पात्रा तुरंत सफाई देले।
पात्रा कहले, “एकरा के तुलना मत समझल जाए! कालाधन अवुरी भ्रष्टाचार प मोदी जी के हमला से विपक्ष एकजुट होखता जबकि आतंकवाद अवुरी सर्जिकल स्ट्राइक से हाफिज़ सईद बेचैन हो गइल बा। एकरा से साफ बा कि मोदी सरकार सही राह प बढ़तिया।”
bho_Deva bho_Deva bho_Deva bho_Deva bho_Deva bho_Deva bho_Deva